Liežuvio skėlimas

Liežuvio skėlimas () – žmogaus liežuvio įpjovimas ar kitoks padalinimas nuo galiuko link pamato, dėl ko liežuvis pasidaro dvišakas. Iki 1996 m. tokia kūno modifikacija buvo beveik nežinoma, dabar kūno modifikavimo entuziastų laikoma gana įprasta.

Operacija 
Liežuvius skelia keliais būdais – įpjauna skalpeliu, pridegina ar perriša. Tokias operacijas atlieka burnos chirurgai, plastiniai chirurgai, kūno modifikavimo praktikai ar patys norintys tokios operacijos. Legaliai tai daryti gali (gauna licencijas) tik minėtų specialybių chirurgai. Norėdami tiksliau perskelti liežuvį kai kurie pirmiau pasidaro kiaurinę skylę (kuri turi gerai sugyti) liežuvyje toje vietoje, kur turi baigtis skeltinis plyšys. Tokia sugijusi vieta neleidžia po operacijos gyjant liežuviui trumpėti plyšiui dėl gyjant augančių audinių.

Liežuvį skeliant įpjovimu liežuvis įpjaunamas skalpeliu, pjūvių vietos abiejose puselėse susiuvamos ir paliekamos gyti. Pjūvių paviršių susiuvimas neleidžia paviršiams suaugti. Pjūvio vietoje liežuvis būna apvalesnis ir atrodo natūraliau. Kartais pjaunant liežuvį naudojami įkaitinti skalpeliai, kad žaizdos būtų pridegintos ir mažiau kraujuotų.

Skėlimas prideginant atliekamas prideginimo aparatu () ar argono lazeriu. Abu įtaisai liežuvį pjauna degindami ir kartu uždarydami pažeidžiamas kraujagysles, kas stabdo kraujavimą. Jei liežuvyje nėra išankstinės skylės plyšio galo vietoje, liežuviui gyjant puselės linkusios suaugti, todėl neretai skėlimą tenka pakartoti, kad plyšys būtų norimo gylio.

Perrišimo metodą (kitaip – dar valo metodas) naudoja patys norintys skelto liežuvio. Liežuvyje yra daroma skylė, kuriai leidžiama sugyti. Vėliau per skylę perveriamas valas, kuris surišamas ties liežuvio galiuku ir suveržiamas. Kai valas šiek tiek prasiskverbia liežuvio audiniais, jis nupjaunamas ir uždedama nauja ankštesnė valo kilpa, kuri gilina skeliamą plyšį. Šis skėlimo būdas yra lėtesnis, jo metu liežuvis gyja skėlimo metu, todėl nereikia siūti ar prideginti žaizdos paviršių, kraujavimas būna mažas. Toks skėlimas trunka nuo kelių dienų iki kelių mėnesių. Trukmė priklauso nuo individo skausmo slenksčio ir pasiryžimo.

Liežuvis paprastai gyja 1-2 savaites. Gijimo metu kyla sunkumų kalbant bei valgant. Skeltą liežuvį galima suauginti, tačiau suauginimas yra skausmingesnis už skėlimą.

Rezultatai 
Skeltam liežuviui sugijus galima išmokti valdyti liežuvio skeltosios dalies puseles. Pavyzdžiui,:
 vieną puselę pakelti aukštyn, kitą nuleisti žemyn,
 puseles išskėsti, išryškinant plyšį,
 puselėmis suimti ir laikyti nedidelius daiktus.
Liežuvio skeltumas nesunkiai paslepiamas liežuvį laikant burnoje. Kalbant ir puseles laikant suspaustas skeltumas praktiškai nematomas, tiesiog atrodo, kad liežuvis turi gilią vidurinę liežuvio raukšlę.

Motyvacija 
Priežastys, dėl kurio žmones skelia liežuvius, labai įvairios. Vieni mini padidėjusį jautrumą, sustiprintus įspūdžius abiem besibučiuojantiems, tiesiog kitoniškumą. Kiti tai laiko iššūkiu sau, savo kūno valdymo išraiška, kūniškų ribų tikrinimu.

Šiuolaikinė istorija 
Dastina Alor (Dustin Allor), 19-metė kūno modifikavimo entuziastė iš JAV, 1996 m. pati persiskėlė liežuvį. Neturėdama žinių apie tokias operacijas ji susigalvojo perrišimo valu metodą. 1997 m. ji buvo pristatyta Fakiro Musafaro (Fakir Musafar) žurnale „Body Play Magazine“. Aprašyta Dastinos sėkminga operacija paskatino Natalie Lowrie 2001 m. šią operaciją pakartoti.

Erikui Spregui (Erik Sprague), dar žinomam kaip Driežažmogis (The Lizardman), liežuvio skėlimo operacija 1997 m. liepos 18 d. atliko burnos chirurgas dr. Lorensas Businas (Lawrence Busino), panaudodamas argono lazerį. Plyšį pagilino 1997 m. spalio 3 d. Tai buvo pirmoji liežuvio skėlimo operacija naudojant lazerį.

Legalumas 
Liežuvio skėlimo operacijų legalumas įvairus skirtingose valstybėse, valstijose ir autonomijose.

Kai kurios JAV kariuomenės šakos draudžia kūno modifikacijas, kurios gadina profesionalaus kariškio įvaizdį. Į tokio draudimo aprašymą kaip pavyzdys įtraukta skeltaliežuvystė.

Ilinojaus valstija yra pirmoji JAV valstija, kuri uždraudė (2003 m.) liežuvio skėlimo operacijas. Nuo tada Niujorko, Delavero ir Teksaso valstijos priėmė įstatymus, kurie draudžia liežuvio skėlimo operacijas, draudžia jas atlikti nepilnamečiams be tėvų sutikimo arba jas atlikti leidžia tik gydytojams ir/ar dantistams.

2009 m. Viktorijos valstija uždraudė liežuvio skėlimo operacijas nepilnamečiams.

Šaltiniai 

Kūno modifikavimas